Predkladacia správa

Ministerstvo hospodárstva Slovenskej republiky (ďalej len „ministerstvo“) predkladá návrh zákona o pravidelnej kontrole kotlov a klimatizačných systémov a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon“) na základe vlastnej iniciatívy.

	Dôvodom na predloženie návrhu predmetného zákona je potreba transpozície článkov 8, 9 a čiastočne 10 Smernice Európskeho parlamentu a Rady 2002/91/ES zo 16. decembra 2002 o energetickej hospodárnosti budov (Ú. v. ES L 001, 4. 1. 2003).

Predmetnú smernicu bolo potrebné transponovať do legislatívnych predpisov Slovenskej republiky do 4. januára 2006.

Navrhovaný zákon spolu so zákonom č. 555/2005 Z. z. o energetickej hospodárnosti budov plne transponuje smernicu 2002/91/ES. Zákon zabezpečuje, aby sa v zmysle uvedenej smernice vykonávala pravidelná kontrola kotlov, vykurovacích sústav a klimatizačných systémov v budovách. Zákon sa nevzťahuje na kotly, na ktorých sa pravidelne vykonáva overenie hospodárnosti sústavy tepelných zariadení podľa § 25 ods. 2 písm. c) zákona č. 657/2004 Z. z. o tepelnej energetike.

Zákon stanovuje intervaly pravidelnej kontroly kotlov v závislosti od menovitého výkonu, druhu spaľovaného paliva a kategórie budov. V zákone sú použité výkonové hranice 20 kW a 100 kW v súlade so smernicou a navyše je doplnená výkonová hranica 30 kW z dôvodu predimenzovávania kotlov v rodinných domoch v minulosti. Zákon sa týka aj kotlov spaľujúcich biomasu a bioplyn, lebo skúseností ukazujú, že ich prevádzka môže byť pri zodpovedajúcej starostlivosti a ich pravidelnej kontrole hospodárnejšia. Pre iné budovy ako rodinné domy a bytové domy je interval pravidelnej kontroly kratší. Posúdenie vykurovacej sústavy sa zabezpečuje spolu s kontrolou kotla, ak je starší ako 15 rokov. Intervaly pravidelnej kontroly klimatizačných systémov sú stanovené v závislosti od ich menovitého výkonu v súlade so smernicou 2002/91/ES.

Pravidelnú kontrolu kotlov, vykurovacích sústav a klimatizačných systémov zabezpečuje vlastník budovy, v ktorej je zariadenie umiestnené. Vlastník budovy si objedná kontrolu zariadenia u oprávnenej osoby, ktorá pravidelnú kontrolu vykoná podľa osobitného predpisu ministerstva za odplatu. Vlastník budovy môže povinnosti previesť zmluvným vzťahom na správcu budovy alebo správcu zariadenia. Povinnosti, ktoré má podľa tohto zákona vlastník budovy, vzťahujú sa aj na správcu budovy vo vlastníctve štátu, samosprávneho kraja alebo obce, na spoločenstvo vlastníkov bytov a nebytových priestorov v bytovom dome a na bytové družstvo. 

Oprávnenou osobou je osoba zapísaná v zozname oprávnených osôb na výkon pravidelnej kontroly kotlov, vykurovacích sústav a klimatizačných systémov, ktorý vedie príspevková organizácia ministerstva. Zákon stanovuje podmienky zapísania odborne spôsobilých osôb do tohto zoznamu. 

Skúška odbornej spôsobilosti pozostáva z praktickej časti a z teoretickej časti. Podrobnosti o rozsahu skúšky, priebehu skúšky a činnosti skúšobnej komisie ustanoví osobitný predpis, ktorý vydá ministerstvo.

Ministerstvo vydá osobitný predpis na výkon pravidelnej kontroly kotlov a individuálnej špeciálnej kontroly vykurovacej sústavy a klimatizačných systémov. Zákon stanovuje minimálny rozsah správy z kontroly a spôsob odovzdávania a uchovávania správ z kontroly.

Z jednotlivých správ z kontroly vypracuje Slovenská energetická agentúra ročnú hodnotiacu správu, ktorá bude slúžiť ministerstvu ako podklad na pravidelné päťročné prehodnocovanie prijatých opatrení v zmysle smernice 2002/91/ES.

Zákon stanovuje situácie a pokuty, ktoré sa budú uplatňovať v prípade, že si vlastník nesplní povinnosti vyplývajúce zo zákona.

Návrh zákona je v súlade s Ústavou Slovenskej republiky a inými zákonmi Slovenskej republiky.

Predložený zákon sa dotýka kontroly kotlov v asi 825 000 rodinných domoch, 6 500 bytových domoch, 3 400 školských budovách, 1000 administratívnych budovách, 760 zdravotníckych budovách a asi 250 kultúrnych budovách, ktoré nie sú zásobované teplom zo systémov centralizovaného zásobovania teplom. Kontrola klimatizačných systémov sa dotýka hlavne zdravotníckych budov a čiastočne administratívnych a kultúrnych budov. Vzhľadom na priemerný interval kontrol kotlov a klimatizačných systémov je predpoklad vykonania kontrol na cca. 72 500 zariadeniach ročne. 

Nadobudnutím účinnosti § 3 až 5 zákona stúpnu od roku 2008 nároky na verejné financie o cca. 4 mil. SKK. Vykonávaním pravidelnej kontroly kotlov a klimatizačných systémov sa však predpokladá dosiahnutie úspor energie, čo v prepočte pri dnešných cenách zemného plynu predstavuje 4,6 mil. SKK ročne.

Pravidelná kontrola zariadení podľa zákona predstavuje zabezpečenie kvalifikovanej práce pre asi 150 odborne spôsobilých osôb prevažne u malých a stredných podnikateľov.

Z hľadiska vplyvu na životné prostredie sa očakáva ročné zníženie spotreby palív u kontrolovaných zariadení o asi 27,8 mil. m3 ekvivalentu zemného plynu, čo predstavuje zníženie emisií o 2,3 t tuhých znečisťujúcich látok, 0,3 t oxidov síry, 49 t oxidov dusíka, 16,4 t oxidu uhoľnatého. Zníženie emisií oxidu uhličitého sa očakáva vo výške minimálne 56 400 t ročne.

Návrh zákona prerokovala Legislatívna rada vlády Slovenskej republiky dňa 20. februára 2006.